Imtella' Ġunju 23, 2020 Il-każ David Casa ma jeżistix sostna l-Kap tal-Oppożizzjoni u tal-Partit Nazzjonalista Adrian Delia meta mistoqsi waqt Rasimbras hux se jieħu l-parir ta' Pierre Portelli li jwaqqaf inkjesta interna dwar l-allegazzjonijiet li l-Partit Nazzjonalista ħa flus mingħand Yorgen Fenech biex David Casa ma jkunx elett fil-Parlament Ewropew. "Jekk hemm xi ħadd li għandu prova jipprova jġibha għax m'hemmx . U jien m'għandi ebda problema mmur quddiem ħadd. U jien m'għandi ebda prova xi nġib. Ma nistax nagmel wisq ħlief li ngħid u naħlef il-verità," qal il-Kap tal-Partit Nazzjonalista Adrian Delia. Mistoqsi dwar jekk il-Partit Nazzjonalista qattx mar għand Yorgen Fenech biex jieħu flus, Adrian Delia wieġeb le. "Il-Partit Nazzjonalista ma jistax imur għax mhux bniedem. jien qatt ma tlabt flus lil ħadd, qatt ma aċċettajt flus ta' ħadd, diġà għidtha jekk trid nirrepeti nerġa' nirrepeti," sostna Dr Delia. "Lanqas mingħand Yorgen Fenech?" staqsa l-preżentatur Mario Xuereb. "Ta ħadd. partikolarment ta' Yorgen Fenech jekk qed terġa' ssemihuli. Ma ħadd mingħand ħadd. Il-Partit Nazzjonalista mhux għall-bejgħ," qal Dr Delia. L-għada li l-Oppożizzjoni ma ħaditx sehem fl-iskrutinju parlamentari ta' Angelo Gafa' bħala Kummissarju tal-Pulizija, il-Kap tal-Oppozizzjoni Adrian Delia qal li l-ġudizzju dwaru jirrizervaħ għall-futur. "Għandek fiduċja f'Angelo Gafa'?" jistaqsi l-preżentatur Mario Xuereb. "Jien niġġudika meta nara dak li jagħmel. Meta Angelo Gafa' jibda jagħmel dak li ma sarx fl-aħħar seba' snin, infaħħru u ninkoraġġieh," wieġeb il-Kap tal-Oppożizzjoni Adrian Delia. Fil-ġurnata li l-Korp tal-Pulizija għandu Kummissarju ġdid, u l-għada li l-Oppożizzjoni ma ħaditx sehem fl-iskrutinju parlamentari, il-Kap tal-Partit Nazzjonalista Dr Adrian Delia qal jirriżerva għal futur l-ġudizzju dwar il-kummissarju l-ġdid. Iffaccjat bis-surveys ta' gazzetti u sorsi differenti li juru li l-Partit Nazzjonalista jibqa' minn taħt minkejja kollox, il-Kap tal-Oppożizzjoni qal li s-surveys jagħmlulu kuraġġ. "L-aħħar survey tal-MaltaToday wera li Robert Abela u l-Partit Laburista tilef 24,000 vot," qal il-Kap tal-Partit Nazzjonalista. Mistoqsi x'igwadanja l-Partit Nazzjonalista, Dr Delia wieġeb: "mhux wisq kważi xejn pero' għallinqas bdejna minn xi mkien." Dr Delia wieġeb dwar dak li wħud isejħu l-establishment fil-Partit Nazzjonalista. "L-establishment mhux persuna, hija attitudni. L-establishment tfisser xi ħadd li jaħseb li l-ftit jistgħu jikkmandaw lill-ħafna," qal Dr Delia. Mistoqsi jekk dan iħossux fil-Partit Nazzjonalista, Dr Delia wieġeb: "ħassejtha qabel, illum kważi spiċċat fix-xejn, hemm min jibqa' jirreżisti." Dr Delia qal li r-riforma tal-istatut tal-Partit Nazzjonalista u fil-mod kif l-istess partit ifassal il-politika, hija maħsuba biex il-partit jinfetaħ għall-għeruq.